รองนายกรัฐมนตรีและรัฐมนตรีว่าการกระทรวงกลาโหม เผยเสนอแก้ไขกฎหมายจราจรทางบกให้สภานิติบัญญัติแห่งชาติพิจารณาเพื่อแก้ปัญหาจราจร
รองนายกรัฐมนตรีและรัฐมนตรีว่าการกระทรวงกลาโหม เผยเสนอแก้ไขกฎหมายจราจรทางบกให้สภานิติบัญญัติแห่งชาติพิจารณาเพื่อแก้ปัญหาจราจร

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่นายกรัฐมนตรี สั่งการหน่วยงานที่เกี่ยวข้องเสนอแผนแก้ไขปัญหาจราจรในพื้นที่กรุงเทพมหานครและปริมณฑล ภายใน 3 เดือน ว่า ขณะนี้เตรียมเสนอสภานิติบัญญัติแห่งชาติ พิจารณาแก้ไขกฏหมายจราจรทางบก เพื่อเพิ่มโทษผู้กระทำผิด เช่น ไม่มีใบขับขี่ หรือมีใบขับขี่แล้วไม่พก นอกจากนี้ยังมีอีกหลายประเด็นที่กำลังพิจารณาอยู่ เช่นเดียวกับการเชื่อมต่อระบบรถ ราง เรือ ที่กำลังพิจารณาอยู่ ซึ่งจะเร่งรัดดำเนินการโดยเร็วที่สุด เพราะนายกรัฐมนตรี กำหนดระยะเวลาไว้ 3 เดือน ในการปรับปรุงแต่ไม่ได้หมายความว่าจะต้องทำให้แล้วเสร็จ และยังตอบไม่ได้ว่าต้องใช้ระยะเวลาแค่ไหนในการแก้ปัญหาจราจรที่เห็นผลเป็นรูปธรรม รวมทั้งเห็นว่ายังไม่จำเป็นต้องใช้มาตรา 44 มาบังคับใช้ เพราะยังสามารถใช้กฏหมายปกติดำเนินการได้ 

รองนายกรัฐมนตรีและรัฐมนตรีว่าการกระทรวงกลาโหม ปฏิเสธที่จะตอบคำถามกรณีการลงพื้นที่ประชุมคณะรัฐมนตรีอย่างเป็นทางการนอกสถานที่ในภาคใต้เกี่ยวข้องกับเรื่องการเมือง